ДО
ОБЩИНСКИ СЪВЕТ – ВРАЦА 
ДОКЛАДНА  ЗАПИСКА

от Малина Николова
Председател на Общински съвет – Враца

            Относно:  Наредба за изменение и допълнение на Наредбата за реда за упражняване на правата на собственост на Община Враца в търговските дружества
УВАЖАЕМИ ГОСПОЖИ И ГОСПОДА,

Действащият текст на Наредбата за реда за упражняване на правата на собственост на Община Враца в търговските дружества не позволява на лицата, работещи по договор за управление и контрол в едноличните общински дружества да се ползват с правата по чл. 222, ал.3 от КТ и да получат обезщетение при пенсионирането си, каквото получават всички останали работници и служители на общинските дружества. 

Именно, с цел избягване на това неравно третиране, предлагам проект за Наредба за изменение и допълнение на действащата Наредба за реда за упражняване на правата на собственост на Община Враца в търговските дружества. 

За прилагането на измененията и допълненията в наредбата не са необходими допълнителни финансови средства от бюджета на Община Враца. Обезщетенията на управителите и контрольорите са за сметка на едноличните търговски дружества и на лечебните заведения и не биха засегнали в значима степен финансовото им състояние.

Очакваните резултати от прилагането на изменената и допълнена наредба са въвеждането на правила за ползването на правата по чл.222, ал.3 от КТ от управителите и контрольорите в общинските дружества.
 Предлаганият проект за изменение и допълнение на Наредбата за реда за упражняване на правата на собственост на Община Враца в търговските дружества е в съответствие с Европейската харта за местно самоуправление, директивите на Европейската общност, свързани с тази материя и не противоречи на норми от по-висока йерархия и на европейското законодателство.

Във връзка с гореизложените мотиви предлагам Проект за решение.

Вносител:

Малина Николова

Председател на Общински съвет – Враца

Проект! 
О Б Щ И Н С К И  СЪ В Е Т – В Р А Ц А

Р Е Ш Е Н И Е

№…………………

от………………....

Относно: Наредба за изменение и допълнение на Наредбата за реда за упражняване на правата на собственост на Община Враца в търговските дружества
ОБЩИНСКИ СЪВЕТ 
На основание чл.51а, ал.4 от Закона за общинската собственост,  чл.21, ал.2 от Закона за местното самоуправление и местната администрация и във връзка с изложените в докладната записка мотиви
РЕШИ :

Приема Наредба за изменение и допълнение на Наредбата за реда за упражняване на правата на собственост на Община Враца в търговските дружества (Приета с Решение № 46/21.02.2008 г. на Общински съвет - Враца; изм. и доп. с Решение № 327/19.02.2009 г. ; изм. и доп. с Решение № 480/13.10.2009 г.; изм. и доп. Решение № 596/25.02.2010 г.; изм. и доп. с Решение № 650/04.05.2010 г.), както следва:
§1. В чл.46 се създава нова ал.4 със следния текст:

(4) При прекратяване на договорите за управление и контрол в общинските еднолични търговски дружества, след като управителят или контрольорът е придобил право на пенсия за осигурителен стаж и възраст, независимо от основанието за прекратяването, същият се ползва с правото да получи обезщетение по чл. 222, ал. 3 от КТ.

§2. Създава се нов параграф 9 в Преходните и заключителни разпоредби със следния текст:

              §9. В едномесечен срок от приемане на настоящата наредба кметът на общината извършва необходимите действия по изменение на действащите договори за управление и контрол в общинските еднолични търговски дружества съгласно разпоредбата на чл. 46, ал. 4 от тази наредба.

Вносител:

Малина Николова

Председател на Общински съвет – Враца

